CELEX: 32015R1747
Language: mt
Date: 2015-09-30 00:00:00
Title: Regolament ta' Implimentazzjoni tal-Kummissjoni (UE) 2015/1747 tat-30 ta' Settembru 2015 li jikkoreġi l-Anness tar-Regolament (UE) Nru 26/2011 dwar l-awtorizzazzjoni tal-vitamina E bħala addittiv fl-għalf għal kull speċi tal-annimali (Test b'rilevanza għaż-ŻEE)

1.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 256/7
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1747
   tat-30 ta' Settembru 2015
   li jikkoreġi l-Anness tar-Regolament (UE) Nru 26/2011 dwar l-awtorizzazzjoni tal-vitamina E bħala addittiv fl-għalf għal kull speċi tal-annimali
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 fuq l-addittivi għall-użu fl-għalf tal-annimali (1), u b'mod partikolari l-Artikolu 9(2) tiegħu,
   Billi:
   
               (1)
            
            
               Ir-Regolament (KE) Nru 1831/2003 jipprevedi l-awtorizzazzjoni ta' addittivi għall-użu fl-għalf tal-annimali u r-raġunijiet u l-proċeduri għall-għoti ta' din l-awtorizzazzjoni. L-Artikolu 10 ta' dak ir-Regolament jipprevedi l-evalwazzjoni mill-ġdid ta' addittivi awtorizzati skont id-Direttiva tal-Kunsill 70/524/KEE (2).
            
         
               (2)
            
            
               Il-vitamina E kienet soġġetta għal evalwazzjoni mill-ġdid u awtorizzata bir-Regolament tal-Kummissjoni (UE) Nru 26/2011 (3) sal-4 ta' Frar 2021 bħala addittiv fl-għalf għal kull speċi tal-annimali.
            
         
               (3)
            
            
               Għalkemm l-Artikolu 1 tar-Regolament (UE) Nru 26/2011 jirreferi għall-preparazzjonijiet tal-vitamina E li huma awtorizzati bħala addittivi fl-għalf skont il-kundizzjonijiet stipulati fl-Anness tiegħu, f'dak l-Anness m'hemm l-ebda referenza għal preparazzjonijiet. Din l-inkonsistenza twassal biex l-awtoritajiet tal-kontroll ta' xi Stati Membri jqisu li l-preparazzjonijiet bil-vitamina E mhumiex awtorizzati.
            
         
               (4)
            
            
               Sabiex ir-Regolament (UE) Nru 26/2011 jiġi interpretat sew, l-Anness jeħtieġ ikun fih referenza għal dak ir-Regolament li tkun tiċċara l-użu u t-tqegħid fis-suq ta' preparazzjonijiet bil-vitamina E, għax dan kien il-ħsieb meta r-Regolament kien ġie adottat.
            
         
               (5)
            
            
               Barra minn hekk, mill-esperjenza tal-kontrolli uffiċjali fuq it-tikkettar tal-vitamina E ħareġ fid-dieher li jeħtieġ issir kjarifika rigward l-isem speċifiku mogħti lill-addittiv.
            
         
               (6)
            
            
               Għaldaqstant ir-Regolament (UE) Nru 26/2011 għandu jiġi emendat skont dan.
            
         
               (7)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Annessi tar-Regolament (UE) Nru 26/2011 għandhom jiġu emendati kif ġej:
   
               1.
            
            
               fil-kolonna tal-intestatura “Addittiv”:
               
                           —
                        
                        
                           “Vitamina E/all-rac-alpha-tocopheryl acetate” tinbidel bi “‘Vitamina E’ jew ‘all-rac-alpha-tocopheryl acetate’” ;
                        
                     
                           —
                        
                        
                           “Vitamina E/RRR alpha tocopheryl acetate” tinbidel bi “‘Vitamina E’ jew ‘RRR alpha tocopheryl acetate’” ;
                        
                     
                           —
                        
                        
                           “Vitamina E/RRR alpha tocopherol” tinbidel bi “‘Vitamina E’ jew ‘RRR alpha tocopherol’” .
                        
                     
         
               2.
            
            
               fil-kolonna tal-intestatura “Dispożizzjonijiet oħra”, jiżdied dan il-punt:
               
                           “3.
                        
                        
                           Il-vitamina E tista' titqiegħed fis-suq u tintuża bħala addittiv magħmul minn preparazzjoni.”
                        
                     
         Artikolu 2
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Settembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 268, 18.10.2003, p. 29.
   
      (2)  Id-Direttiva tal-Kunsill 70/524/KEE tat-23 ta' Novembru 1970 li tirrigwarda l-addittivi fl-għalf għall-bhejjem (ĠU L 270, 14.12.1970, p. 1).
   
      (3)  Ir-Regolament tal-Kummissjoni (UE) Nru 26/2011 dwar l-awtorizzazzjoni tal-vitamina E bħala addittiv fl-għalf għall-ispeċijiet kollha tal-annimali (ĠU L 11, 15.1.2011, p. 18).